หุ้นปิดบวก 3.71 จุด
SET ปิดช่วงบ่ายที่ระดับ 753.20 จุด เพิ่มขึ้น 3.71 จุด(+0.50%)มูลค่าการซื้อขาย 13,586.08 ล้านบาท ตามภูมิภาค-วอลุ่มน้อย ได้ บจ.ประกาศงบช่วยหนุน
29 เม.ย. 2553

SET ปิดช่วงบ่ายที่ระดับ 753.20 จุด เพิ่มขึ้น 3.71 จุด(+0.50%)มูลค่าการซื้อขาย 13,586.08 ล้านบาท ตามภูมิภาค-วอลุ่มน้อย ได้ บจ.ประกาศงบช่วยหนุน
นักวิเคราะห์ฯเผยตลาดหุ้นไทยวันนี้ปรับตัวขึ้นเล็กน้อยแนวเดียวกับตลาดภูมิภาคส่วนใหญ่ แต่วอลุ่มเทรดไม่มาก เหตุนักลงทุนยังไม่ค่อยกล้าลงทุน เนื่องจากวิตกการเมืองในประเทศ-กรีซถูกลดเครดิต แต่ตลาดบ้านเราตอนนี้ก็ได้เรื่องการประกาศผลประกอบการของบริษัทจดทะเบียนช่วยหนุน ทั้งบริษัทฯที่ประกาศงบฯออกมาดี และที่คาดการณ์ว่าน่าจะออกมาดี เป็นตัวนำตลาดฯในวันนี้ ช่วงนี้ยังมองตลาดฯในแบบ Negative อยู่ เพราะหวั่นความเสี่ยงจากเรื่องของกรีซ พร้อมให้แนวรับ 748 แนวต้าน 756 จุด
ตลาดหลักทรัพย์ปิดตลาดช่วงบ่ายวันนี้ที่ระดับ 753.20 จุด เพิ่มขึ้น 3.71 จุด(+0.50%)มูลค่าการซื้อขาย 13,586.08 ล้านบาท
การซื้อขายหุ้นวันนี้ ดัชนีหุ้นไทยแกว่งตัวในแดนบวกเป็นส่วนใหญ่ โดยขยับขึ้นแตะจุดสูงสุดของวันอยู่ที่ระดับ 754.24 จุด ส่วนดัชนีจุดต่ำสุดของวันอยู่ที่ 748.87 จุด
ส่วนหลักทรัพย์เปลี่ยนแปลงวันนี้ เพิ่มขึ้น 214 หลักทรัพย์ ลดลง 96 หลักทรัพย์ และไม่เปลี่ยนแปลง 133 หลักทรัพย์
นายกวี ชูกิจเกษม ผู้ช่วยกรรมการผู้จัดการฝ่ายวิเคราะห์หลักทรัพย์ บล.กสิกรไทย กล่าวว่า ตลาดหุ้นไทยวันนี้ปรับตัวสูงขึ้นเล็กน้อยแนวเดียวกับตลาดหุ้นอื่นในภูมิภาคเอเชียส่วนใหญ่ แต่วอลุ่มเทรดของตลาดบ้านเราน้อย เนื่องจากนักลงทุนยังไม่ค่อยกล้าที่จะเข้าลงทุนมากนัก เนื่องจากยังมีความวิตกในเรื่องการเมือง และยังเป็นห่วงเรื่องของกรีซภายหลังจากถูกปรับลดเครดิต โดยหวั่นเกรงว่าจะลามไประเทศอื่นในแถบยุโรปอีก ซึ่งถือเป็นความเสี่ยงของทุกตลาดฯ
ขณะเดียวกันตลาดบ้านเราก็ยังมีปัจจัยบวกจากการประกาศผลประกอบการของบริษัทจดทะเบียนที่ออกมาดี หรือคาดการณ์กันว่าน่าจะออกมาดี ซึ่งก็เป็นแรงหนุนให้หุ้นปรับตัวขึ้นได้เป็นรายตัว และสามารถเป็นตัวนำตลาดฯได้ในวันนี้ อย่างหุ้น PTTEP ที่งบฯออกมาดี และหุ้นในกลุ่มอิเล็คทรอนิกส์ที่คาดการณ์ว่างบฯจะออกมาดีเช่นกัน 
"แต่คนยังไม่ค่อยกล้าเข้าตลาดฯมากนัก เพราะไม่รู้ว่าเรื่องของการเมืองจะปะทุขึ้นอีกเมื่อไร อีกทั้งยังเป็นกังวลเรื่องของกรีซด้วย"นายกวี กล่าว
แนวโน้มการลงทุนในวันพรุ่งนี้(30 เม.ย.)นายกวี กล่าวว่า ช่วงนี้ยังมองตลาดฯในแบบ Negative อยู่ เพราะปัญหาในยุโรปเชื่อว่าคงจะไม่ได้จำกัดเฉพาะกรีซเท่านั้น ดังนั้น เป็นความเสี่ยงที่จะต้องติดตามดูต่อไป พร้อมให้แนวรับ 748 จุด แนวต้าน 756 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่          PTT    มูลค่าการซื้อขาย 1,619.31 ล้านบาท ปิดที่ 251.00 บาท เพิ่มขึ้น  1.00 บาท          SCB    มูลค่าการซื้อขาย 1,330.67 ล้านบาท ปิดที่  80.50 บาท เพิ่มขึ้น  1.00 บาท                              KBANK  มูลค่าการซื้อขาย 1,044.37 ล้านบาท ปิดที่  89.50 บาท ลดลง   0.25 บาท          BBL    มูลค่าการซื้อขาย   777.81 ล้านบาท ปิดที่ 115.50 บาท เพิ่มขึ้น  2.50 บาท          PTTCH  มูลค่าการซื้อขาย   568.28 ล้านบาท ปิดที่ 102.50 บาท เพิ่มขึ้น  1.50 บาท